I fersk økonomirapport fra Troms fylkestrafikk (TFT) til fylkesråden for samferdsel og miljø, Terje Olsen, står det at underskuddet i det fylkeskommunalt eide transportselskapet blir mye større enn det som først var beregnet.

Stor bekymring

Olsen, som er svært bekymret over situasjonen, har nå videresendt saken til Fylkesrådet.

I notatet står det følgende:

«Fylkesråden ser med stor bekymring på denne utviklingen i TFT sine prognoser for 2013. Prognosen på et merforbruk på 27,9 millioner kroner som ble fremlagt i juni, ble av Fylkesrådet fulgt opp med tiltak som til sammen skulle gi merinntekter/mindre kostnader på 20 millioner. Fylkesråden finner det svært beklagelig at kutt i rutetilbud og økning i billettpriser, som ikke er tiltak man med lett hjerte iverksetter, ikke gir de økonomiske effekter som man er forespeilet. Det er også urovekkende at TFT framlegger en budsjettoppfølging der prognosen for merforbruk øker fra 7,3 mill i juni til 24,3 mill i september, uten at det samtidig foreslås tiltak for å få merforbruket under kontroll», skriver Olsen til Fylkesrådet.

Troms fylkestrafikk hadde i sitt regnskap for 2012 et merforbruk på 40,5 millioner kroner. I tillegg til dette kommer 6,5 millioner som er kostnader som ikke er regnskapsført før i 2013 av forskjellige grunner.

Mulig rutekutt og prisøkning

I notatet skriver han videre: «Sammen med prognosen for merforbruk i 2013 på 24,3 millioner kroner, vil dette gi et akkumulert merforbruk over 2 år på til sammen 71,3 millioner. Dette merforbruket må dekkes inn i løpet av 2014 og 2015. Dette vil si at TFT i 2014 og 2015 må ha et mindreforbruk i forhold til budsjett, som i praksis vil si at selskapet må drive med overskudd. For å dekke inn merforbruket fra 2012 må TFT ha et overskudd på totalt 47 mill kr i 2015. Og for å dekke merforbruket fra 2013 (basert på nyeste prognose), må overskuddet i 2015 være 24,2 millioner kroner.»

Fylkesråd for samferdsel, Terje Olsen, frykter for konsekvensene det økte underskuddet kan få.

– Dersom det ikke er rom for å dekke deler av dette i form av økte rammer, vil denne inndekningen måtte skje i form av kutt i tilbudet og prisøkninger.

Troms fylkeskommune opprettet Troms fylkestrafikk for tre år siden for å administrere driften av all kollektivtrafikk med busser, hurtigbåter og ferger i Troms.